*PROJEKTS*

LATVIJAS REPUBLIKAS MINISTRU KABINETS

2012.gada \_\_\_\_\_\_\_\_\_\_\_\_\_\_ Noteikumi Nr.\_\_\_\_

Rīgā (prot. Nr.\_\_\_.§)

**Kārtība, kādā saņemama atļauja reklāmas izvietošanai publiskās vietās vai vietās, kas vērstas pret publisku vietu**

Izdoti saskaņā ar

Reklāmas likuma

7.panta 2.2 daļu

**I. Vispārīgie jautājumi**

 1. Noteikumi nosaka kārtību, kādā saņemama atļauja reklāmas izvietošanai publiskās vietās vai vietās, kas vērstas pret publisku vietu.

2. Noteikumi neattiecas uz:

2.1. priekšvēlēšanu aģitācijas materiāliem;

2.2. tautas nobalsošanas aģitācijas materiāliem;

2.3. būvizkārtnēm un būvtāfelēm;

2.4. objektiem, kuriem saskaņā ar būvniecību reglamentējošiem normatīvajiem aktiem ir nepieciešams izstrādāt būvprojektu un saņemt būvatļauju;

2.5. informatīvām zīmēm („smēķēt aizliegts”, uzlīmes par attiecīgo maksājumu karšu izmantošanu, ielu nosaukumu un numerācijas zīmes u.tml.);

2.6. reklāmu, ja tā izvietota (uzkrāsota, uzlīmēta) uz privātpersonai piederoša transportlīdzekļa, izņemot šo noteikumu 3.4.apakšpunktā noteiktajos gadījumos;

2.7. reklāmu uz pasažieru sabiedriskā transportlīdzekļa, kas pārvietojas pa dažādām administratīvajām teritorijām, pasažieru kuģa vai gaisa kuģa, kā arī reklāmu uz pasažieru un kravas vilcieniem.

3. Noteikumos ir lietoti šādi termini:

3.1. Publiska vieta – šo noteikumu izpratnē publiskā ārtelpa, kura neatkarīgi no tās faktiskās izmantošanas vai īpašuma formas kalpo sabiedrības kopējo vajadzību un interešu nodrošināšanai.

3.2. Vieta, kas vērsta pret publisku vietu – šo noteikumu izpratnē valsts, pašvaldības vai privātā īpašumā esoša zeme, ēka vai inženierbūve, ja uz tās izvieto reklāmu vai reklāmas objektu un ja tā ir vērsta pret publisku vietu.

 3.3. Izkārtne – reklāma vai reklāmas objekts, kas izvietots tādā nekustamajā īpašumā (uz ēkas, inženierbūves, zemes gabalā), kurā atrodas valsts un pašvaldības iestāde vai privātpersona tieši veic saimniecisku darbību, un var saturēt informāciju par iestādes vai privātpersonas nosaukumu, darbības veidu, darba laiku, pārdodamo produkciju vai sniegtajiem pakalpojumiem, kontaktinformāciju (arī tīmekļa vietnes adresi).

3.4. Mobilā reklāma – kustībā esoša reklāma uz speciāli reklāmas izvietošanai izgatavotām vai izmantotām konstrukcijām, kas piestiprinātas pie vai uz transportlīdzekļa, un reklāma uz cilvēka pārnēsājama stenda, transparenta un tamlīdzīga palīglīdzekļa, kā arī reklāma uz pasažieru sabiedriskā transportlīdzekļa.

3.5. Reklāmas objekts – jebkuras formas un jebkura veida priekšmets vai konstrukcija ar vai bez piesaistes zemei, kas tiek izmantots vai speciāli veidots reklāmas izvietošanai publiskā vietā vai vietā, kas vērsta pret publisku vietu.

3.6. Informācijas objekts – vizuālās informācijas stends ar vai bez piesaistes zemei, kas izvietots pie jebkuras institūcijas vai saimnieciskas darbības veikšanas vietas, vai pie nobrauktuves uz iestādi vai saimnieciskas darbības vietu.

3.7. Tīkla reklāma – vismaz triju reklāmas objektu ar un bez piesaistes zemei sistēma, ko publiskās vietās vai vietās, kas vērstas pret publisku vietu, veido privātpersona, kurai reklāmas objektu izvietošana ir saimnieciska darbība.

4. Persona, kura vēlas izvietot izkārtni, mobilo reklāmu, reklāmas objektu un informācijas objektu ar vai bez piesaistes zemei, tīkla reklāmu, kā arī citu šajos noteikumos neminētu reklāmu (piemēram, gaismas projekciju, afišu, plakātu, sludinājumu) (turpmāk – reklāma vai reklāmas objekts) publiskā vietā vai vietā, kas vērsta pret publisku vietu, iesniedz pašvaldībā reklāmas vai reklāmas objekta projektu.

5. Reklāmas vai reklāmas objekta projektā iekļauj:

5.1. iesniegumu, kurā norāda šādu informāciju:

5.1.1. datus par reklāmas devēju un reklāmas izplatītāju: fiziskai personai – vārds, uzvārds, personas kods, tālruņa numurs, elektroniskā pasta adrese; juridiskai personai – nosaukums (firma), reģistrācijas numurs, tālruņa numurs, elektroniskā pasta adrese;

5.1.2. bankas rekvizītus maksāšanas paziņojuma par pašvaldības nodevu sagatavošanai (ja tāda paredzēta pašvaldības saistošajos noteikumos);

5.1.3. izvietošanas adresi (izņemot mobilo reklāmu);

5.1.4. izvietošanas laiku (izņemot izkārtni);

5.2. krāsainu reklāmas vai reklāmas objekta vizuālo skici vai fotomontāžu (divos eksemplāros, ja iesniedz klātienē vai pa pastu), uzrādot izmērus un mērogu (mobilai reklāmai mēroga vietā norāda izvietošanas veidu);

5.3. papildefektu raksturojumu (apgaismojums, skaņu efekti u.c.), ja tādi plānoti;

5.4. citu šajos noteikumos noteiktu informāciju vai dokumentu.

6. Reklāmas vai reklāmas objekta projektu pašvaldībā neiesniedz, ja ārpus apdzīvotas vietas plānots izvietot izkārtni, kas nav reklāmas objekts ar piesaisti zemei, mobilo reklāmu, šajos noteikumos neminētu reklāmu, izņemot šādus gadījumus:

6.1. ja reklāmas objektu plānots izvietot gar ceļu;

6.2. ja reklāmu vai reklāmas objektu plānots izvietot uz ēkas, inženierbūves – valsts aizsargājama kultūras pieminekļa, tā teritorijā vai aizsardzības zonā;

6.3. ja reklāmu vai reklāmas objektu plānots izvietot uz pašvaldības aizsargājama kultūrvēsturiska objekta;

6.4. ja reklāmu vai reklāmas objektu plānots izvietot īpaši aizsargājamās dabas teritorijās.

7. Reklāmu par ēkas vai telpu iznomāšanu, izīrēšanu vai pārdošanu pašvaldībai saskaņošanai neiesniedz, ja šo reklāmu izvieto ēkas logos vai skatlogos un to izvieto ēkas vai telpu īpašnieks vai īrnieks, vai nomnieks.

8. Pašvaldība saistošajos noteikumos ir tiesīga noteikt izkārtnes izmēru un saturu, kā arī skatlogos un uz skatlogiem izvietojamas reklāmas saturu un izmērus papildus šo noteikumu 7.punktā noteiktajam, kuru pašvaldībā saskaņošanai neiesniedz.

9. Pašvaldība izskata reklāmas vai reklāmas objekta projektu septiņu darba dienu laikā vai desmit darba dienu laikā, ja pašvaldībai nepieciešams Valsts kultūras pieminekļu aizsardzības inspekcijas saskaņojums un pieņem vienu no šādiem lēmumiem:

9.1. izsniedz reklāmas vai reklāmas objekta izvietošanas atļauju ar vai bez nosacījumiem;

9.2. atsaka saskaņot reklāmas vai reklāmas objekta izvietošanu.

10. Reklāmas vai reklāmas objekta izvietošanas atļauja apliecina personas tiesības izvietot un ekspluatēt reklāmu vai reklāmas objektu konkrētās pašvaldības teritorijā. Ja atļauja izsniegta ar nosacījumiem, tad tikai pēc nosacījumu izpildes persona ir tiesīga izvietot un ekspluatēt reklāmu vai reklāmas objektu.

11. Ja reklāmas devējs pēc izvietošanas atļaujas derīguma termiņa beigām vēlas turpināt reklāmas vai reklāmas objekta ekspluatāciju, tad reklāmas devējs vai reklāmas izplatītājs ne vēlāk kā septiņas darba dienas pirms reklāmas vai reklāmas objekta izvietošanas atļaujas beigām pašvaldībā iesniedz aktuālo reklāmas vai reklāmas objekta fotogrāfiju un iesniegumu, kurā norāda plānoto izvietošanas laiku un spēkā esošās reklāmas vai reklāmas objekta izvietošanas atļaujas datumu un numuru, lai saņemtu jaunu atļauju.

12. Reklāmas vai reklāmas objekta izvietošanas atļaujā norāda šādu informāciju:

12.1. atļaujas izdevēja iestādes nosaukumu un adresi;

12.2. atļaujas nosaukumu (reklāma vai reklāmas objekts);

12.3. atļaujas izdošanas datumu un numuru;

12.4. izvietojamās reklāmas veidu;

12.5. atzīmi, vai izvietojamā reklāma ir pašvaldības nodevas objekts;

12.6. reklāmas devēja vārdu, uzvārdu un personas kodu – fiziskai personai vai nosaukumu (firmu) un reģistrācijas numuru – juridiskai personai;

12.7. izvietošanas adresi (izņemot mobilo reklāmu);

12.8. papildefektu raksturojumu (apgaismojums, skaņu efekti u.c.), ja tādi plānoti;

12.9. atļaujas derīguma termiņu (izņemot izkārtni);

12.10. atbildīgās amatpersonas amatu, vārdu, uzvārdu parakstu un zīmoga vietu (dokumenta rekvizītus „paraksts”, „zīmoga vieta” („Z.v.”) un „datums” neaizpilda, ja atļauja tiek izsniegta elektroniska dokumenta veidā atbilstoši normatīvajiem aktiem par elektronisko dokumentu noformēšanu).

13. Reklāmas vai reklāmas objekta izvietošanas atļaujai pielikumā pievieno krāsainu reklāmas vai reklāmas objekta vizuālo skici vai fotomontāžu.

14. Atļauju reklāmas objekta vai informācijas objekta izvietošanai gar ceļiem pašvaldība izsniedz saskaņā ar šajos noteikumos noteikto kārtību, kā arī ievērojot normatīvajos aktos par reklāmas objektu vai informācijas objektu izvietošanu gar ceļiem noteiktās prasības.

15. Reklāmas vai reklāmas objekta izvietošanas atļaujā pašvaldība var iekļaut šādus atļaujas darbību ierobežojošus nosacījumus:

15.1. pagaidu ekspluatācijas termiņu;

15.2. reklāmas devēja pienākumu iesniegt pašvaldībā apliecinājumu par reklāmas vai reklāmas objekta izvietošanu (piemēram, izvietotās izkārtnes fotogrāfiju);

15.3. pirms reklāmas vai reklāmas objekta izvietošanas reklāmas devēja pienākumu iesniegt pašvaldībā sertificēta būvinženiera apliecinājumu, ka reklāma vai reklāmas objekts nerada būtisku ietekmi uz ēku vai inženierbūvi, uz kuras to plānots izvietot;

15.4. novērst nebūtiskus trūkumus (pareizrakstības kļūdas u.c.) pirms reklāmas vai reklāmas objekta izvietošanas un reklāmas devēja pienākumu iesniegt pašvaldībā apliecinājumu par trūkumu novēršanu;

15.5. termiņu nosacījumu izpildei.

16. Reklāmas vai reklāmas objekta projektu vai citus nepieciešamos saskaņojumus persona pašvaldībā var iesniegt elektroniski (noformējot tos atbilstoši normatīvajiem aktiem par elektronisko dokumentu apriti), klātienē vai pa pastu.

17. Ja reklāmas devējs vai reklāmas izplatītājs reklāmas vai reklāmas objekta projektu iesniedz pašvaldībā elektroniski un tam ir pievienojami citu personu radīti saskaņojuma dokumenti, tad šīm personām tie ir jāparaksta ar drošu elektronisko parakstu un laika zīmogu. Ja saskaņojums ir pieejams tikai papīra dokumenta formā, tad reklāmas devējs vai reklāmas izplatītājs ir tiesīgs pievienot šo saskaņojumu skenētā veidā kā informatīvu materiālu. Ja pašvaldībai rodas aizdomas par skenētās informācijas patiesumu, tā ir tiesīga reklāmas devējam vai reklāmas izplatītājam pieprasīt uzrādīt dokumenta oriģinālu.

**II Izkārtnes izvietošanas saskaņošana**

18. Persona, kura vēlas izvietot izkārtni, pašvaldībā papildus šo noteikumu 5.punktā norādītajiem dokumentiem iesniedz šādus dokumentus:

18.1. reklāmas devēja rakstisku apliecinājumu, ka saņemta ēkas, inženierbūves, zemes īpašnieka, valdītāja vai to pilnvarotas personas rakstiska piekrišana izkārtnes izvietošanai, ja izkārtni paredzēts izvietot uz citām personām piederoša nekustamā īpašuma;

18.2. pieslēguma projektu un saskaņojumu ar attiecīgo inženierkomunikāciju turētāju, ja objektu nepieciešams pieslēgt elektropiegādes tīkliem vai citām inženierkomunikācijām, kā arī ar citiem inženierkomunikāciju turētājiem un trešajām personām, kuru īpašumtiesības tiek skartas.

19. Izkārtnes izvietošanai atļauja tiek izsniegta uz laiku, kamēr persona, kura saņēmusi šo atļauju, attiecīgajā izkārtnes izvietošanas vietā veic saimniecisko darbību.

20. Ja vienreiz pašvaldībā ir iesniegts rakstisks apliecinājums, ka saņemta ēkas, inženierbūves, zemes īpašnieka, valdītāja vai to pilnvarotās personas rakstiska piekrišana izkārtnes izvietošanai konkrētā vietā pie vai uz personu īpašumā vai valdījumā esošas ēkas, inženierbūves, zemes, tad šādu apliecinājumu tas pats reklāmas devējs, saskaņojot attiecīgās izkārtnes grafiskā dizaina maiņu, atkārtoti pašvaldībā neiesniedz.

21. Izkārtnes izvietošanas laikā izvietošanas atļaujai vai tās kopijai kopā ar pielikumu ir jāatrodas tajā saimnieciskās darbības veikšanas vietā, pie kuras izkārtne izvietota.

**III Mobilās reklāmas izvietošanas saskaņošana**

22. Persona, kura vēlas izvietot mobilo reklāmu, pašvaldībā papildus šo noteikumu 5.1.apakšpunktā norādītajam iesniegumā norāda šādu informāciju:

22.1 izvietojamo reklāmu skaitu;

22.2. transportlīdzekļa valsts reģistrācijas numuru vai pašvaldības saistošajos noteikumos noteiktu specifisku identifikācijas numuru elektrotransportam, ja reklāmu plānots izvietot uz pasažieru sabiedriskā transportlīdzekļa;

22.3. transportlīdzekļa piekabes (puspiekabes) valsts reģistrācijas numuru, ja reklāmu plānots izvietot uz piekabes (puspiekabes).

23. Mobilās reklāmas izvietošanai atļauja tiek izsniegta uz vienu gadu, ja persona, kura vēlas izvietot mobilo reklāmu, savā iesniegumā pašvaldībai nav norādījusi īsāku izvietošanas laiku.

24. Mobilās reklāmas izvietošanas laikā izvietošanas atļaujai vai tās kopijai ir jāatrodas pie transportlīdzekļa (izņemot pasažieru sabiedriskā transportlīdzekļa) vadītāja vai personas, kura pārnēsā reklāmu.

**IV Reklāmas objekta vai informācijas objekta bez piesaistes zemei izvietošanas saskaņošana**

25. Persona, kura vēlas izvietot reklāmas objektu vai informācijas objektu bez piesaistes zemei, pašvaldībā papildus šo noteikumu 5.punktā norādītajiem dokumentiem iesniedz šādus dokumentus:

25.1. reklāmas devēja rakstisku apliecinājumu, ka saņemta ēkas, inženierbūves, zemes īpašnieka, valdītāja vai to pilnvarotās personas rakstiska piekrišana objekta izvietošanai, ja to paredzēts izvietot uz citām personām piederoša nekustamā īpašuma;

25.2. krāsainu uz objekta izvietojamās reklāmas vai informācijas vizuālo skici vai fotomontāžu (divos eksemplāros, ja iesniedz klātienē vai pa pastu), ja vienlaikus ar objekta izvietošanu uz tā plānots izvietot reklāmu vai informāciju.

26. Reklāmas objekta vai informācijas objekta bez piesaistes zemei izvietošanai atļauja tiek izsniegta uz pieciem gadiem, ja persona, kura vēlas izvietot reklāmas objektu vai informācijas objektu bez piesaistes zemei, savā iesniegumā pašvaldībai nav norādījusi īsāku izvietošanas laiku.

**V Reklāmas objekta vai informācijas objekta ar piesaisti zemei izvietošanas saskaņošana**

27. Persona, kura vēlas izvietot reklāmas objektu vai informācijas objektu ar piesaisti zemei, pašvaldībā papildus šo noteikumu 5.punktā norādītajam:

27.1. iesniegumā norāda zemesgabala kadastra numuru;

27.2. iesniedz šādus dokumentus:

27.2.1. pieslēguma projektu un saskaņojumu ar attiecīgo inženierkomunikāciju turētāju, ja objektu nepieciešams pieslēgt elektropiegādes tīkliem vai citām inženierkomunikācijām, kā arī ar citiem inženierkomunikāciju turētājiem un trešajām personām, kuru īpašumtiesības tiek skartas;

27.2.2. apdares materiālu un krāsu risinājumu aprakstu;

27.2.3. krāsainu uz objekta izvietojamās reklāmas vai informācijas vizuālo skici vai fotomontāžu (divos eksemplāros, ja iesniedz klātienē vai pa pastu), ja vienlaikus ar objekta izvietošanu uz tā plānots izvietot reklāmu vai informāciju;

27.2.4. noteiktā kārtībā sagatavotu zemes vienības situācijas plānu, kurā attēlota objekta uzstādīšanas vieta;

27.2.5. zemes īpašnieka, valdītāja vai tā pilnvarotās personas rakstisku piekrišanu objekta izvietošanai, ja to paredzēts izvietot uz citām personām piederoša nekustamā īpašuma;

27.2.6. objekta uzstādīšanas vietas situācijas plānu mērogā no 1:250 līdz 1:500, ja objektu plānots izvietot gar ceļu.

28. Reklāmas objekta vai informācijas objekta ar piesaisti zemei izvietošanai atļauja tiek izsniegta uz pieciem gadiem, ja persona, kura vēlas izvietot reklāmas objektu vai informācijas objekta ar piesaisti zemei, savā iesniegumā pašvaldībai nav norādījusi īsāku izvietošanas laiku.

**VI Šajos noteikumos neminētas reklāmas izvietošanas saskaņošana**

29. Persona, kura vēlas izvietot šajos noteikumos neminētu reklāmu, pašvaldībā papildus šo noteikumu 5.punktā norādītajiem dokumentiem iesniedz reklāmas devēja rakstisku apliecinājumu, ka saņemta ēkas, inženierbūves, zemes īpašnieka, valdītāja vai to pilnvarotās personas rakstiska piekrišana reklāmas izvietošanai, ja to paredzēts izvietot uz citām personām piederoša nekustamā īpašuma.

30. Šajos noteikumos neminētas reklāmas izvietošanai atļauju izsniedz uz vienu gadu, ja persona, kura vēlas izvietot reklāmu, savā iesniegumā pašvaldībai nav norādījusi īsāku izvietošanas laiku.

31. Pašvaldība ir tiesīga savā administratīvajā teritorijā izvietot afišu stabus un stendus. Pašvaldība saistošajos noteikumos nosaka afišu stabu un stendu izmantošanas kārtību.

32. Persona, kura pašvaldības administratīvajā teritorijā uz pašvaldībai piederoša afišu staba, stenda vēlas izvietot afišu, iesniedz pašvaldībai iesniegumu, kurā norāda šādu informāciju:

32.1. šo noteikumu 5.1.apakšpunktā norādīto informāciju;

32.2. afišas izmēru;

32.3. izvietojamo afišu skaitu.

33. Pēc pašvaldības nodevas samaksas, ja tāda paredzēta pašvaldības saistošajos noteikumos, afišas tiek izvietotas pašvaldībā noteiktajā kārtībā.

**VII Tīkla reklāmas izvietošanas nosacījumi un izvietošanas saskaņošana**

34. Persona, kura vēlas izvietot tīkla reklāmu pašvaldības administratīvajā teritorijā publiskās vietās vai vietās, kas vērstas pret publisku vietu:

34.1. tās izvietošanu saskaņo ar pašvaldību šajos noteikumos noteiktajā kārtībā;

34.2. var noslēgt tīkla reklāmas izvietošanas līgumu ar pašvaldību, kurā nosaka pašvaldību nodevas nomaksas kārtību, informēšanas kārtību par izvietotajām reklāmām, līguma darbības termiņu, līguma izbeigšanas nosacījumus, tai skaitā vienpusējas tiesības atkāpties no līguma, līdzēju tiesības un pienākumus, līdzēju atbildību par līguma neizpildīšanu, strīdu izšķiršanas kārtību, kā arī citus nosacījumus, kas nav pretrunā ar šajos noteikumos noteikto.

35. Tīkla reklāmas izvietošanas līgumu slēdz uz laiku līdz divpadsmit gadiem.

**VIII Reklāmas vai reklāmas objekta grafiskā dizaina maiņas saskaņošana**

36. Persona, kura vēlas mainīt saskaņoto reklāmas vai reklāmas objekta grafisko dizainu, pašvaldībā iesniedz:

36.1. iesniegumu, kurā norāda šādu informāciju:

36.1.1. šo noteikumu 5.1.apakšpunktā minēto informāciju;

36.1.2. reklāmas vai reklāmas objekta izvietošanas atļaujas datumu un numuru;

36.2. krāsainu grafiskā dizaina skici vai fotomontāžu (divos eksemplāros, ja iesniedz klātienē vai pa pastu);

36.3. papildefektu raksturojumu (apgaismojums, skaņu efekti u.c.), ja tādi plānoti.

37. Pašvaldība izskata iesniegtos dokumentus un septiņu darba dienu laikā pieņem vienu no šādiem lēmumiem:

37.1. izdara grozījumus reklāmas vai reklāmas objekta izvietošanas atļaujā par reklāmas vai reklāmas objekta grafiskā dizaina maiņu;

37.2. atsaka izdarīt grozījumus reklāmas vai reklāmas objekta izvietošanas atļaujā par reklāmas vai reklāmas objekta grafiskā dizaina maiņu.

38. Pašvaldības lēmums par grozījumiem reklāmas vai reklāmas objekta izvietošanas atļaujā par reklāmas vai reklāmas objekta grafiskā dizaina maiņu apliecina tiesības mainīt reklāmas vai reklāmas objekta grafisko dizainu.

39. Pašvaldības lēmums par grozījumiem reklāmas vai reklāmas objekta izvietošanas atļaujā par reklāmas vai reklāmas objekta grafiskā dizaina maiņu neietekmē citus reklāmas vai reklāmas objekta izvietošanas atļaujas nosacījumus.

 40. Reklāmas vai reklāmas objekta grafiskā dizaina maiņas atļauja tiek izsniegta uz atlikušo attiecīgajā reklāmas vai reklāmas objekta izvietošanas atļaujā noteikto laiku.

41. Tīkla reklāmas grafiskā dizaina maiņu pašvaldībā nesaskaņo un par šīs reklāmas grafiskā dizaina maiņu informē pašvaldību līgumā noteiktajā kārtībā.

**IX Valsts kultūras pieminekļu aizsardzības inspekcijas saskaņojums reklāmas vai reklāmas objekta izvietošanai**

42. Valsts kultūras pieminekļu aizsardzības inspekcijas saskaņojums nepieciešams reklāmas vai reklāmas objekta izvietošanai uz valsts aizsargājama kultūras pieminekļa, ja reklāma vai reklāmas objekts tiek izvietots uz laiku ilgāku par trīs mēnešiem, kā arī gadījumos, kad tiek veidotas jaunas piesaistes konstrukcijas.

43. Valsts kultūras pieminekļu aizsardzības inspekcijas saskaņojums reklāmas vai reklāmas objekta izvietošanai valsts aizsargājama kultūras pieminekļa teritorijā nav nepieciešams, ja pašvaldības saistošajos noteikumos noteikts, ka valsts aizsargājama kultūras pieminekļa teritorijā reklāmas vai reklāmas objekta izvietošana pieļaujama tā, lai izvietojums un veids netraucē valsts aizsargājama kultūras pieminekļa vizuālo uztveri, nepārveido saglabājamo kultūras pieminekļa substanci un neizjauc kultūrvēsturiskās vides tēlu, kā arī vērtību kopuma radīto noskaņu.

44. Valsts kultūras pieminekļu aizsardzības inspekcijas saskaņojums reklāmas vai reklāmas objekta izvietošanai valsts aizsargājama kultūras pieminekļa aizsardzības zonā nav nepieciešams, ja pašvaldības saistošajos noteikumos noteikts, ka valsts aizsargājama kultūras pieminekļa aizsardzības zonā reklāmas vai reklāmas objekta izvietošana pieļaujama tā, lai izvietojums un veids netraucē valsts aizsargājama kultūras pieminekļa vizuālo uztveri un nemazina tā kultūrvēsturisko vērtību.

45. Pēc pašvaldības lūguma Valsts kultūras pieminekļu aizsardzības inspekcija sniedz konsultatīvu atzinumu par reklāmas vai reklāmas objekta izvietošanu valsts aizsargājama kultūras pieminekļa teritorijā vai aizsardzības zonā.

46. Valsts kultūras pieminekļu aizsardzības inspekcijas saskaņojumu reklāmas vai reklāmas objekta izvietošanai pašvaldība pieprasa un saņem elektroniski, izmantojot drošu elektronisko parakstu. Valsts kultūras pieminekļu aizsardzības inspekcija trīs darba dienu laikā izvērtē reklāmas vai reklāmas objekta vizuālo skici vai fotomontāžu, papildefektu raksturojumu, ja tādi paredzēti, kā arī inženierkomunikāciju pieslēguma projektu, ja tāds nepieciešams.

**X Uzraudzība un kontrole**

47. Šo noteikumu uzraudzību un kontroli atbilstoši kompetencei īsteno pašvaldība un citas uzraudzības un kontroles institūcijas.

48. Kārtību, kādā veicama reklāmas vai reklāmas objektu izvietošanas uzraudzība un kontrole, pašvaldība ir tiesīga noteikt saistošajos noteikumos.

49. Pašvaldības lēmumu var apstrīdēt un pārsūdzēt Administratīvā procesa likuma noteiktajā kārtībā.

**XI Noslēguma jautājumi**

50. Pašvaldības saistošo noteikumu atbilstību šiem noteikumiem nodrošina sešu mēnešu laikā pēc šo noteikumu spēkā stāšanās.

51. Pašvaldības reklāmas vai reklāmas objekta saskaņošanas kā elektroniskā pakalpojuma, izmantojot speciālu tiešsaistes formu, ieviešanu nodrošina līdz 2014.gada 1.janvārim.

52. Valsts reģionālās attīstības aģentūra līdz 2013.gada 1.septembrim tīmekļa vietnē [www.latvija.lv](http://www.latvija.lv) izveido speciālu tiešsaistes formu reklāmas vai reklāmas objekta saskaņošanai ar vietējo pašvaldību.

53. Šo noteikumu 6.1. un 27.2.6.apakšpunkts un 14.punkts stājas spēkā četru mēnešu laikā pēc šo noteikumu spēkā stāšanās.

54. Šie noteikumi neattiecas uz reklāmas izvietošanas saskaņošanu ar pašvaldību, kas veikta līdz šo noteikumu spēkā stāšanās brīdim.

Ministru prezidents V.Dombrovskis

Vides aizsardzības

un reģionālās attīstības ministrs E.Sprūdžs

Iesniedzējs:

Vides aizsardzības un reģionālas

attīstības ministrs E.Sprūdžs

Vīza:

Valsts sekretārs A.Antonovs

19.04.2012. 09:05

2 765

Z.Hermansons

67770328, Zintis.Hermansons@varam.gov.lv